RIALACHÁN CUR CHUN FEIDHME (AE) 2022/1162 ÓN gCOIMISIÚN

an 5 Iúil 2022

lena gcuirtear allmhairí rothar leictreach de thionscnamh Dhaon-Phoblacht na Síne faoi réir a gcláraithe tar éis athoscailt na n-imscrúduithe chun go gcuirfear chun feidhme breithiúnais an 27 Aibreán 2022 i gcásanna T-242/19 agus T-243/19 maidir le Rialachán Cur Chun Feidhme (AE) 2019/73 agus Rialachán Cur Chun Feidhme (AE) 2019/72

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/1036 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí dumpáilte ó thíortha nach baill den Aontas Eorpach iad (1) (“an bun-Rialachán frithdhumpála”), agus go háirithe Airteagal 14 de,

Ag féachaint do Rialachán (AE) 2016/1037 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí ar tugadh fóirdheontas ina leith, ar allmhairí iad ó thíortha nach baill den Aontas Eorpach iad (2) (“an bun-Rialachán frithdhumpála”), agus go háirithe Airteagal 24 de,

De bharr an mhéid seo a leanas:

1. NÓS IMEACHTA

1.1. Glacadh na mbeart

(1) An 17 Iúil 2018, ghlac an Coimisiún (“an Coimisiún”) Rialachán Cur Chun Feidhme (AE) 2018/1012 (3) lena bhforchuirtear dleacht frithdhumpála shealadach ar allmhairí rothar leictreach de thionscnamh Dhaon-Phoblacht na Síne (“an Rialachán sealadach”).

(2) An 17 Eanáir 2019, ghlac an Coimisiún Rialachán Cur Chun Feidhme (AE) 2019/73 (4) an 17 Eanáir 2019 agus Rialachán Cur Chun Feidhme (AE) 2019/72 (5) (na rialacháin atá i gceist).

1.2. Breithiúnas ó Chúirt Ghinearálta an Aontais Eorpaigh

(3) Thug Giant Electric Vehicle Kunshan Co. Ltd (Giant) caingne neamhnithe os comhair na Cúirte Ginearálta ag déanamh agóide i gcoinne dhlíthiúlacht na rialachán atá i gceist. Chuir Giant in aghaidh an choigeartaithe a rinneadh ar a phraghas onnmhairiúcháin le haghaidh díolacháin trí thrádálaithe gaolmhara atá bunaithe san Aontas trí úsáid a bhaint as Airteagal 2(9) den bhun-Rialachán frith-dhumpála de réir analaí agus an sladghearradh praghais á ríomh. Go háirithe, mhaígh Giant gur athraigh an coigeartú — asbhaint chostais SGA agus bhrabús barúlach an allmhaireora ghaolmhair — leibhéal trádála a dhíolacháin onnmhairiúcháin, rud ba chúis le comparáid idir a phraghas onnmhairiúcháin ar leibhéal an allmhaireora agus praghsanna an Aontais ar leibhéal miondíoltóirí. Cuireadh an praghas onnmhairiúcháin coigeartaithe sin i gcomparáid le praghsanna díola thionscal an Aontais lena gcéad chustaiméirí neamhspleácha trí dhíolacháin trí eintitis díola ghaolmhara san Aontas chun críche na ríomhanna sladghearrtha agus tearcdhíola. Ina theannta sin, chuir Giant in aghaidh cóireáil dhíolacháin an Mhonaróra Buntrealaimh (OEM) chun críche an ríomha sladghearrtha. Dar le Giant, ba cheart go ndearnadh díolacháin táirgí féinbhranda ag táirgeoirí an Aontais le miondíoltóirí a choigeartú chun iad a thabhairt go dtí leibhéal an díolacháin le custaiméir OEM neamhghaolmhar san Aontas sular cuireadh i gcomparáid lena dhíolacháin OEM iad.

(4) An 27 Aibreán 2022, d’eisigh an Chúirt Ghinearálta a breithiúnais i gcásanna T-242/19 agus T-243/19, lenar cuireadh ar neamhní Rialachán Cur Chun Feidhme (AE) 2019/73 (frithdhumpáil) agus Rialachán Cur Chun Feidhme (AE) 2019/72 (frith-fhóirdheontas) a mhéid a bhaineann le Giant.

(5) Chinn an Chúirt Ghinearálta nach raibh sé d’oibleagáid ar an gCoimisiún na corrlaigh sladghearrtha praghais a chinneadh agus go raibh sé i dteideal a anailís díobhála a bhunú agus, dá bhrí sin, an nasc cúisíoch, ar fheiniméin eile praghais a liostaítear in Airteagal 3(3) den bhun-Rialachán frithdhumpála, agus in Airteagal 8(2) den bhun-Rialachán frith-fhóirdheontais amhail ísliú suntasach ar phraghsanna thionscal an Aontais nó cosc ar mhéaduithe ar phraghsanna go pointe suntasach. Mar sin féin, sa dá chás, ós rud é go raibh an Coimisiún ag brath ar ríomh an tsladghearrtha i gcomhthéacs Airteagal 3(3) agus Airteagal 8(2), chinn an Chúirt Ghinearálta, trí ghnéithe áirithe a chur san áireamh, i ndáil le praghsanna tháirgeoirí an Aontais, a baineadh as praghsanna an iarratasóra (nó nárbh ann dóibh a mhéid a bhaineann le díolacháin OEM óir ba é an ceannaitheoir neamhspleách féin a rinne margú iartheachtach an táirge lena mbaineann) (6), nach ndearna an Coimisiún comparáid chóir agus corrlach sladghearrtha praghais an iarratasóra á ríomh aige. Thug an Chúirt Ghinearálta dá haire go raibh sé d’éifeacht ag an earráid mhodheolaíoch gur sainaithníodh go raibh sladghearradh á dhéanamh ar na praghsanna sin, agus níor suíodh arbh ann dó nó an raibh tábhacht ag baint leis.

(6) I bhfianaise na tábhachta a chuir an Coimisiún ar shladghearradh praghais mar tháscaire príomhthábhachta ó thaobh a anailíse díobhála de, agus ó tharla gur gné chinntitheach a bhí ann ó thaobh na conclúide gurbh ann do nasc cúisíoch idir na hallmhairí dumpáilte nó fóirdheonaithe agus an díobhála sin, shuigh an Chúirt Ghinearálta gur leor an earráid i ríomh an tsladghearrtha praghais chun anailís an Choimisiúin ar an nasc cúisíoch a chur ó bhail, ar rud é atá ina gné riachtanach ó thaobh bearta a fhorchur.

(7) Ar deireadh, luaigh an Chúirt Ghinearálta gur beag beann ar chur i bhfeidhm Airteagal 2(9) den bhun-Rialachán frithdhumpála de réir analaí chun a chinneadh an ann do dhíobháil de réir bhrí Airteagal 3 den Rialachán sin, sin nó Airteagal 8 den bhun-Rialachán frith-fhóirdheontais, déanann gné éagóir na comparáide arna suí faoin dara cuid den phléadáil anailís an Choimisiúin faoi na forálacha sin a chur ar neamhní in aon chás (7) (8).

(8) Luaigh an Chúirt Ghinearálta freisin gur gur cinneadh leibhéal an díothaithe díobhála ar bhonn comparáid a bhaineann le meánphraghas ualaithe allmhairí na dtáirgeoirí onnmhairiúcháin sampláilte, arna choigeartú mar is cuí i gcás costais allmhairiúcháin agus dleachtanna custaim, mar a suíodh le haghaidh ríomh an tsladghearrtha praghais (9) (10). Mhaígh sé dá réir nach féidir a chur as an áireamh, murar tharla an earráid mhodheolaíoch a bhaineann le sladghearradh phraghsanna an iarratasóra, go mbeadh corrlach díobhála thionscal an Aontais socraithe ar leibhéal níos ísle ná an leibhéal atá leagtha síos sna Rialacháin faoi chaibidil agus níos ísle fós ná an corrlach dumpála ná méid na bhfóirdheontas in-fhrithchúiteach atá leagtha síos iontu. Sa chás sin, i gcomhréir le hAirteagal 9(4) den bhun-Rialachán frithdhumpála agus le hAirteagal 15(1) den bhun-Rialachán frith-fhóirdheontais, ba cheart méid na ndleachtanna faoi seach a laghdú go dtí ráta a bheadh leordhóthanach chun deireadh a chur leis an díobháil (11) (12).

(9) Ar bhonn na dtorthaí sin, rinne an Chúirt an dá Rialachán faoi chaibidil a neamhniú a mhéid a bhain le Giant.

2. AN FORAS LE CLÁRÚ A DHÉANAMH

(10) Rinne an Coimisiún anailís ar cibé an iomchuí allmhairí an táirge lena mbaineann a chur faoi réir a gcláraithe. Sa chomhthéacs sin, chuir an Coimisiún an méid seo a leanas san áireamh.

(11) Le hAirteagal 266 CFAE, foráiltear nach mór do na hInstitiúidí na bearta is gá a dhéanamh chun na breithiúnais a chomhlíonadh. I gcás ina ndéantar gníomh arna ghlacadh ag na hInstitiúidí a neamhniú i gcomhthéacs nós imeachta riaracháin, amhail imscrúduithe frithdhumpála nó frith-fhóirdheontais, is éard atá i gceist le comhlíonadh bhreithiúnas na Cúirte Ginearálta gníomh nua a chur in ionad an ghnímh neamhnithe, lena gcuirtear deireadh leis an neamhdhleathacht a shainaithin an Chúirt (13).

(12) De réir chásdlí na Cúirte Breithiúnais, féadfar an nós imeachta maidir le hionadú an ghnímh neamhnithe a atosú ag an bpointe ar tharla an neamhdhleathacht (14). Tugann sin le tuiscint, go háirithe, i gcás ina ndéantar gníomh lena gcuirtear nós imeachta riaracháin i gcrích a neamhniú, nach gá go ndéanfadh an neamhniú difear do na gníomhartha ullmhúcháin, amhail tionscnamh an nós imeachta frithdhumpála. I gcás ina ndéantar, mar shampla, Rialachán lena bhforchuirtear bearta frithdhumpála cinntitheacha a neamhniú, ciallaíonn sé sin go bhfuil an t-imeacht frithdhumpála fós oscailte, toisc gur imigh an gníomh lena dtugtar an t-imeacht frithdhumpála i gcrích ó dhlíchóras an Aontais (15), ach amháin más ag céim an tionscnaimh a tharla an neamhdhleathacht.

(13) Mar a míníodh san Fhógra (16) um Athoscailt, agus ós rud é nár tharla an neamhdhleathacht ag céim an tionscnaimh ach ag céim an imscrúdaithe, chinn an Coimisiún na himscrúduithe frithdhumpála agus frith-fhóirdheontais a athoscailt a mhéid a bhaineann siad le Giant, agus chuir sé tús arís leo ag an bpointe inar tharla an neamhrialtacht.

(14) De réir chásdlí na Cúirte Breithiúnais, má dhéantar an nós imeachta a atosú agus na dleachtanna a ath-fhorchuir ar deireadh, ní féidir a mheas go bhfuil sé sin contrártha don riail maidir le neamh-aisghníomhaíocht (17). Chuir an Fógra um Athoscailt páirtithe leasmhara, lena n-áirítear allmhaireoirí, ar an eolas go dtiocfadh aon dliteanas amach anseo, dá mba ghá é, as torthaí an athscrúdaithe.

(15) Bunaithe ar a thorthaí nua agus ar thoradh an imscrúdaithe athoscailte, nach eol ag an gcéim seo, féadfaidh an Coimisiún rialachán a ghlacadh lena ndéanfar athbhreithniú, nuair is gá sin, ar an ráta dleachta is infheidhme. Na rátaí athbhreithnithe sin, más ann dóibh, tiocfaidh siad i bhfeidhm ón dáta a thiocfaidh na Rialacháin frithdhumpála agus frith-fhóirdheontais i bhfeidhm.

(16) Chun na críche sin, d’iarr an Coimisiún ar na húdaráis náisiúnta chustaim fanacht le toradh an athscrúdaithe sula ndéanfaí cinneadh maidir le haon éileamh ar aisíocaíocht a bhaineann le dleachtanna frithdhumpála agus/nó frithchúitimh a chuir an Chúirt Ghinearálta ar neamhní i ndáil le Giant. Dá bhrí sin, ordaítear do na húdaráis chustaim aon éileamh ar aisíocaíocht na ndleachtanna arna gcur ar neamhní a chur siar go dtí go bhfoilseofar toradh an athscrúdaithe in Iris Oifigiúil an Aontais Eorpaigh.

(17) Ina theannta sin, i gcás ina ndéanfar bearta a ath-fhorchur mar thoradh ar na himscrúdaithe athoscailte, ba cheart dleachtanna a bhailiú freisin don tréimhse ina ndéantar na himscrúdaithe athoscailte.

(18) I ndáil leis sin, tugann an Coimisiún dá aire gur uirlis é an clárú dá bhforáiltear in Airteagal 14(5) den bhun-Rialachán frithdhumpála agus in Airteagal 24(5) den bhun-Rialachán frith-fhóirdheontais ionas go bhféadfar bearta a chur i bhfeidhm ina dhiaidh sin i gcoinne allmhairí ó dháta an chláraithe. Sa chás seo, measann an Coimisiún gurb iomchuí allmhairí a bhaineann le Giant a chlárú d’fhonn bailiú dleachtanna frithdhumpála agus frithchúitimh a éascú nuair a dhéanfar a leibhéil a athbhreithniú i gcomhréir le breithiúnas ón gCúirt Ghinearálta (18).

(19) I gcomhréir le dlí-eolaíocht na Cúirte Breithiúnais (19), murab ionann agus an clárú a tharla le linn na tréimhse roimh ghlacadh na mbeart sealadach, níl coinníollacha Airteagal 10(4) den bhun-Rialachán frithdhumpála ná Airteagal 16(4) den bhun-Rialachán frith-fhóirdheontais infheidhme maidir leis an gcás i dtrácht. Go deimhin, is é cuspóir an chláraithe i gcomhthéacs chur chun feidhme na Cúirte nach gceadófar bailiú cúlghabhálach beart cosanta trádála a d’fhéadfadh a bheith ann mar a fhoráiltear sna forálacha sin. Is é is cuspóir dó éifeachtacht na mbeart atá i bhfeidhm a chosaint, gan aon bhriseadh míchuí ó dháta theacht i bhfeidhm na rialachán atá i gceist go dtí go ndéanfar na dleachtanna ceartaithe a ath-fhorchur, trína áirithiú go bhféadfar méid ceart na ndleachtanna a bhailiú amach anseo.

(20) I bhfianaise na mbreithnithe thuas, mheas an Coimisiún go raibh forais ann le clárú de bhun Airteagal 14(5) den bhun-Rialachán frithdhumpála agus de bhun Airteagal 24(5) den bhun-Rialachán frith-fhóirdheontais.

3. CLÁRÚ

(21) Ar bhonn a bhfuil thuas, ní mór allmhairí an táirge i gceist a tháirgeann Giant Electric Vehicle Kunshan Co. Ltd. faoi chód breise TARIC C383 a chur faoi réir a gcláraithe.

(22) Mar a léirítear san Fhógra Athoscailte, an dliteanas deiridh maidir le híoc na ndleachtanna frithdhumpála agus frithchúitimh, más ann dóibh, ó dháta theacht i bhfeidhm na rialachán frithdhumpála agus frith-fhóirdheontais i gceist, tiocfaidh sé ó thorthaí an athscrúdaithe.

(23) Ní fhéadfar aon dleacht is airde ná an dleacht arna bhunú sa rialachán i dtrácht a bhailiú don tréimhse idir foilsiú an fhógra um athoscailt agus an dáta a thiocfaidh torthaí an imscrúdaithe athoscailte i bhfeidhm.

(24) Is iad 20,7 % agus 3,9 % faoi seach na dleachtanna frithdhumpála agus frith-fhóirdheontais is infheidhme maidir le Giant Electric Vehicle Kunshan Co. Ltd.,

TAR ÉIS AN RIALACHÁN SEO A GHLACADH:

Airteagal 1 1. De bhun Airteagal 14(5) de Rialachán (AE) 2016/1036 agus Airteagal 24(5) de Rialachán (AE) 2016/1037, allmhairí rothar, a bhfuil troitheáil chuidithe acu, agus mótar cúnta leictreach, atá faoi láthair faoi chóid AC 8711 60 10 agus ex 8711 60 90 (cód TARIC 8711609010), ar de thionscnamh Dhaon-Phoblacht na Síne iad agus arna dtáirgeadh ag Giant Electric Vehicle Kunshan Co. Ltd (cód breise TARIC C383), glacfaidh na húdaráis chustaim na céimeanna is iomchuí chun na hallmhairí sin a chlárú. 2. Rachaidh an clárúchán in éag 9 mí tar éis dháta theacht i bhfeidhm an Rialacháin seo. 3. Allmhairí rothar, a bhfuil troitheáil chuidithe acu, agus mótar cúnta leictreach, atá faoi láthair faoi chóid AC 8711 60 10 agus ex 8711 60 90 (cód TARIC 8711609010), de thionscnamh Dhaon-Phoblacht na Síne agus arna dtáirgeadh ag Giant Electric Vehicle Kunshan Co. Ltd (cód breise TARIC C383), na rátaí frithdhumpála agus frithchúitimh is féidir a bhailiú ar na hallmhairí sin idir athoscailt na n-imscrúduithe agus dáta theacht i bhfeidhm thorthaí n-imscrúduithe athoscailte, ní rachaidh siad thar an méid arna fhorchur le Rialacháin Cur Chun Feidhme (AE) 2019/73 agus (AE) 2019/72. 4. Fanfaidh na húdaráis chustaim náisiúnta le foilsiú an Rialacháin Cur Chun Feidhme ábhartha ón gCoimisiún lena ndéanfar na dleachtanna a ath-fhorchur sula ndéanfaidh siad cinneadh maidir le haisíocaíocht agus loghadh na ndleachtanna frithdhumpála agus/nó frith-fhóirdheontais a mhéid a bhaineann le hallmhairí i ndáil le Giant Electric Vehicle Kunshan Co. Ltd.

Airteagal 2 Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 5 Iúil 2022. Thar ceann an Choimisiúin An tUachtarán Ursula VON DER LEYEN

(1) IO L 176, 30.6.2016, lch. 21.

(2) IO L 176, 30.6.2016, lch. 55.

(3) Rialachán Cur Chun Feidhme (AE) 2018/1012 an 17 Iúil 2018 lena bhforchuirtear dleacht frithdhumpála shealadach ar allmhairí rothar leictreach de thionscnamh Dhaon-Phoblacht na Síne agus lena leasaítear Rialachán Cur Chun Feidhme (AE) 2018/671 (IO L 16, 18.7.2018, lch. 7).

(4) Rialachán Cur Chun Feidhme (AE) 2019/73 ón gCoimisiún an 17 Eanáir 2019 lena bhforchuirtear dleacht chinntitheach frithdhumpála agus lena mbailítear go cinntitheach an dleacht shealadach arna forchur ar allmhairí rothar leictreach de thionscnamh Dhaon-Phoblacht na Síne (IO L 16, 18.1.2019, lch. 108).

(5) Rialachán Cur Chun Feidhme (AE) 2019/72 ón gCoimisiún an 17 Eanáir 2019 lena bhforchuirtear dleacht frithchúitimh chinntitheach ar allmhairí rothar leictreach de thionscnamh Dhaon-Phoblacht na Síne (IO L 16, 18.1.2019, lch. 5).

(6) Mar atá sainmhínithe sna rialacháin atá i gceist.

(7) Cás T-242/19 Giant Electric Vehicle Kunshan Co. Ltd. v an Coimisiún Eorpach EU:T:2022:259, mír 126.

(8) Cás T-243/19 Giant Electric Vehicle Kunshan Co. Ltd. v an Coimisiún Eorpach EU:T:2022:260, mír 118.

(9) Cás T-242/19 Giant Electric Vehicle Kunshan Co. Ltd. v an Coimisiún Eorpach EU:T:2022:259, mír 122.

(10) Cás T-243/19 Giant Electric Vehicle Kunshan Co. Ltd. v an Coimisiún Eorpach EU:T:2022:260, mír 114.

(11) Cás T-242/19 Giant Electric Vehicle Kunshan Co. Ltd. v an Coimisiún Eorpach EU:T:2022:259, mír 123.

(12) Cás T-243/19 Giant Electric Vehicle Kunshan Co. Ltd. v an Coimisiún Eorpach EU:T:2022:260, mír 115.

(13) Cásanna uamtha 97, 193, 99 agus 215/86 Asteris AE agus eile agus an Phoblacht Heilléanach v an Coimisiún [1988] ECR 2181, mír 27 agus mír 28.

(14) Cás C-415/96 An Spáinn v an Coimisiún [1998] ECR I-6993, mír 31; Cás C-458/98 P Industrie des Poudres Sphériques v an Chomhairle [2000] I-8147, míreanna 80 go 85; Cás T-301/01 Alitalia v an Coimisiún [2008] II-1753, míreanna 99 agus 142; Cásanna Uamtha T-267/08 agus T-279/08 Région Nord-Pas de Calais v an Coimisiún [2011] II-0000, mír 83.

(15) Cás C-415/96 An Spáinn v an Coimisiún [1998] ECR I-6993, mír 31; Cás C-458/98 P Industrie des Poudres Sphériques v an Chomhairle [2000] I-8147, míreanna 80 go 85;

(16) IO C 260, 6.7.2022, lch. 5.

(17) Cás C-256/16 Deichmann SE v Hauptzollamt Duisburg, Breithiúnas na Cúirte an 15 Márta 2018, mír 79 agus C-612/16 C & J Clark International Ltd v Coimisinéirí Ioncaim agus Custam na Banríona, breithiúnas an 19 Meitheamh 2019, mír 5.

(18) Cás T-440/20 Jindal Saw v an Coimisiún Eorpach, EU:T:2022:318, míreanna 154 – 159.

(19) Cás C-256/16 Deichmann SE v Hauptzollamt Duisburg, mír 79 agus Cás C-612/16, C & J Clark International Ltd v Coimisinéirí Ioncaim agus Custam na Banríona, breithiúnas an 19 Meitheamh 2019, mír 58.